Vyf van CapeNature se lekkerste blyplekke | RSGplus
Vyf van CapeNature se lekkerste blyplekke
Gepubliseer op 14/09/2015. 17/02/2020
Maak die meeste van jou besoek aan 'n CapeNature reservaat deur te oornag in van hulle puik akkomodasie fasiliteite. Daar is 'n wye verskydenheid om van te kies maar hier is vyf wat ons oog gevang het:
1. Oudebosch Eko-kothuise
Kogelberg Reservaat, Wes-Kaap, Suid Afrika
Waar: Kogelberg Natuurreservaat
Kogelberg Natuurreservaat word deur baie mense beskou as die mooiste van CapeNature se bewaringsgebiede. Hier is unieke en diverse fynbos te vinde wat bydra tot die reservaat se reputasie as die hart van die Kaapse Blommestreek. Die eko-kothuise bied besoekers asemrowende uitsigte oor die reservaat, 'n Wêrelderfenis-gebied. Elk van die vyf selfsorgkothuise het ruimte vir vier mense en het twee slaapkamers, een badkamer, een en suite-badkamer, en 'n ruim kombuis, sit- en eetkamer.
Vir meer inligting: klik hier
2. Algeria- en Kliphuis-kampeerterrein
Waar: Cederberg Wildernis-gebied
CapeNature het twee kampeerterreine in die skouspelagtige omgewing van die Cederberg. Die eerste is geleë in die ou Algeria-bosboustasie, 'n rustige omgewing aan die Rondegatrivier tussen lieflike ou dennebome. Dit het 48 kampplekke vir tente en karavane. Algeria bied 'n verwelkomende lafenis teen die hetige son, met glashelder poele om in af te koel tydens die Cederberg se droë, warm somers.
Die Kliphuis-kampeerterrein lê in die noorde van die Cederberg-reservaat, in die Pakhuispas. Die 14 kampplekke lê langs die Kliphuis-rivier – 'n verfrissende swemplek in die somer.
3. Nuwe Eko-kothuise op Rocherpan
Waar: Rocherpan Natuurreservaat
Rocherpan is 'n kusnatuurreservaat wat wemel van voëls en kleurvolle blomme. Die reservaat, sowat 25 km noord van Velddrif aan die Weskus, bestaan hoofsaaklik uit 'n seisoenale vleiland wat groot getalle voëls lok. Coot, Moorhen, Egret, en Shoveler, geleë net buite die vlei, is vier nuwe dubbelslaapkamer eko-kothuise by Rocherpan en bied perfekte voëluitkykpunte.
Elke kothuis het 'n dubbelbed, twee enkelbeddens en 'n futon en het plek vir 'n maksimum van vyf volwassenes of 'n gesin van ses, as daar twee kinders onder die ouderdom van 12 in die groep is. Beddegoed en handdoeke word voorsien.
4. Buffalo Vallei
Waar: Goukamma Natuurreservaat
Buffalo Valley is 'n groot bewaringsgebied wat grens aan die rustige Goukamma-rivier. Buffalo Valley het drie ten volle toegeruste selfsorg-houthuisies en het slaapplek vir tussen vier en ses mense. Daar is verskeie staproetes in die omgewing waar jy die pragtige natuurskoon, voëllewe, en fynbos kan bewonder.
5. Die Walvis-roete
Waar: De Hoop Natuurreservaat
Die Walvis-roete bied 'n onvergeetlike ervaring en neem jou deur een van die mees unieke en diverse natuurreservate in die Wes-Kaap. Dit strek oor 55 km van Potberg tot Koppie Alleen, met vyf oornagplekke (stappers oornag die eerste aand by Potberg voor die roete aangedurf word). Die ongerepte natuurskoon van die roete is onoortreflik en neem besoekers deur welige fynbos en bied ook 'n pragtige uitsig oor die kus, sowel as uitstekende uitkykplekke vir die walvis-seisoen (Junie tot November).